COMUNICARE COMUNĂ CĂTRE PARLAMENTUL EUROPEAN ŞI CONSILIU ELEMENTE PENTRU O STRATEGIE A UE ÎN AFGANISTAN PENTRU PERIOADA 2014-2016 /* JOIN/2014/017 final */





ELEMENTE PENTRU O STRATEGIE A UE ÎN AFGANISTAN PENTRU PERIOADA 2014-2016 1. Obiectiv La 20 ianuarie 2014, Consiliul a concluzionat că amplul obiectiv strategic al rolului pe care îl va juca UE în Afganistan ar trebui să fie dezvoltarea instituțiilor afgane, astfel încât acestea să ofere reziliența necesară pentru salvgardarea progreselor înregistrate până în prezent, precum și o platformă națională care să vizeze crearea unui stat afgan mai eficient și, în ultimă instanță, sustenabil. [1] UE are un angajament pe termen lung cu privire la Afganistan și, în prezent, se află în plin proces de confirmare a angajamentului său financiar până în 2020. O serie de state membre și-au manifestat deja angajamentul de a continua să acorde sprijin pe termen lung. Afganistan este țara care beneficiază cel mai mult de ajutor din partea UE.[2] Acest document oferă un cadru strategic pentru o mai bună coordonare a angajamentului UE și al societății civile a statelor membre cu privire la Afganistan începând de la jumătatea anului 2014 până în 2016, în care se prevăd obiectivele UE aferente perioadei 2014-2016 și se precizează măsurile planificate pentru realizarea acestor obiective. Strategia trebuie să fie suficient de flexibilă, astfel încât să influențeze și să răspundă în mod adecvat diferitelor scenarii potențiale legate de Afganistan. Scopul și obiectivele strategice au fost elaborate înainte de a se stabili cu claritate dimensiunea și amploarea prezenței militare internaționale după anul 2014. În eventualitatea unei prezențe internaționale foarte limitate, va fi necesar să se tempereze așteptările privind nivelul progreselor înregistrate și acordarea asistenței internaționale pentru susținerea priorităților formulate de guvernul afgan. 2. Contextul politic În ultimul deceniu, Afganistanul a realizat progrese considerabile pe plan politic, în materie de securitate, precum și în domeniul economic și al dezvoltării. Cu toate acestea, rezultatele obținute sunt cu precădere fragile și reversibile. Țara se va confrunta cu dificultăți majore în următorii trei ani pentru a salvgarda progresele realizate și pentru a institui reformele și structurile necesare în baza cărora Afganistanul va putea să își atingă țelul final, acela de a fi un stat pe deplin sustenabil. Este dificil să se formuleze previziuni ferme cu privire la ceea ce va fi Afganistanul în 2016. Este evident că poporul afgan va deține tot mai mult controlul asupra propriilor afaceri interne în următorii trei ani. Influența internațională se va diminua. Chiar și în cel mai optimist scenariu, Afganistanul va rămâne un stat fragil, o parte dintre indicatorii privind dezvoltarea umană fiind, în general, la cel mai scăzut nivel pe plan mondial; acesta va rămâne un stat dependent de asistența financiară internațională și predispus la izbucnirea de conflicte violente. Dacă dorește să beneficieze de credibilitate și de sprijin popular, administrația centrală va trebui să limiteze amenințările pe care le reprezintă mișcările insurgente, corupția și fenomenul de infracționalitate la nivel statal — în special ca urmare a veniturilor obținute din traficul de droguri — și să mențină securitatea și furnizarea de servicii în zone rurale foarte slab populate. Afganistanul se află într-o zonă geografică instabilă și complexă. În pofida multor deficiențe, democrația și libertatea de expresie sunt mai avansate în Afganistan decât în majoritatea țărilor din regiune. Multe țări învecinate cu Afganistan s-au confruntat recent cu o serie de conflicte interne violente care s-au extins în Afganistan din cauza slăbiciunii statului și au exacerbat conflictul deosebit de grav care exista deja în Afganistan. Procesul de pace din Afganistan ar trebui să reprezinte voința poporului afgan și să fie condus de Afganistan, dar este evident că toți actorii regionali au roluri importante în acest proces, atât în ceea ce privește stabilirea unui proces de pace încheiat cu succes, cât și menținerea oricărui acord de pace care să fie nu numai în favoarea Afganistanului, ci și a regiunii în ansamblu. Intensificarea cooperării și a interdependenței regionale poate deține un rol important în susținerea unui proces politic prin crearea de stimulente pentru țările din regiune, astfel încât acestea să poată extrage beneficiile datorate unui stat afgan mai stabil, în special prin promovarea intensificării schimburilor comerciale și a activităților în domeniul comerțului. Pe termen scurt, mișcările insurgente în desfășurare și tranziția responsabilității privind securitatea țării dau naștere unui context politic și economic dificil. Întârzierea finalizării Acordului bilateral în materie de securitate dintre guvernul Afganistanului și SUA, care constituie o condiție preliminară pentru prezența în continuare a forțelor internaționale, crește la maximum gradul de nesiguranță cu privire la situația post-2014. În absența unui acord de pace cuprinzător, este posibil ca divergențele semnificative în ceea ce privește funcționarea în diferite zone ale țării să necesite abordări flexibile și diverse, pornind de la o serie de zone mai stabile, care continuă să dezvolte relații statale mai normalizate, până la unele zone afectate de conflicte care necesită, în primul rând, abordări umanitare. Din cauza conflictului, 600 000 de persoane au fost strămutate în interiorul țării. Țările învecinate, în special Iran și Pakistan, primesc în continuare un mare număr de refugiați din Afganistan. În viitorul apropiat va fi nevoie în continuare de ajutor umanitar pentru majoritatea celor mai vulnerabile segmente ale populației afgane. Înregistrarea de progrese continue va depinde în foarte mare măsură de capacitatea noului guvern de a avansa negocierile privind un acord politic cuprinzător cu toate grupările insurgente și milițienești majore, de a menține securitatea țării, de a combate corupția și de a pune în aplicare reforme economice și politice esențiale. Credibilitatea și succesul tranziției depind în egală măsură de consolidarea unei guvernări democratice și responsabile în Afganistan la toate nivelurile, precum și de capabilitatea forțelor de securitate. Aceasta este o misiune pe termen lung, care se va desfășura de-a lungul mai multor generații, însă progresele realizate în următorii trei ani pot preveni regresele și totodată pot oferi un fundament important pentru obținerea unor noi progrese în anii următori. Afganistanul se confruntă cu riscul major al unei contracții economice grave dacă guvernul nu va fi capabil să genereze încrederea necesară pentru atragerea investițiilor și pentru prevenirea scurgerilor de capital pe măsură ce scade prezența internațională și se reduc contractele de asistență. Este necesar, în special, să se creeze locuri de muncă pentru aproximativ 400 000 de afgani care intră pe piața muncii în fiecare an. Dacă nu este îndeplinită această cerință, există riscul apariției unei noi generații de tineri - șomeri și excluși -, ceea ce poate duce la un segment tot mai mare de populație ce poate fi recrutată pentru mișcări insurgente, dar și la imigrație necontrolată și ilegală către țările învecinate și către Europa. 3. Scop și obiective strategice Strategia UE se concentrează pe zonele care au o importanță majoră pentru realizarea de progrese în Afganistan până în 2016, ținând seama de cadrele stabilite de conferințele internaționale din 2011 și 2012, în special de Cadrul de la Tokyo privind responsabilitatea reciprocă (TMAF), care va reprezenta în continuare temeiul relației dintre comunitatea internațională în ansamblu și guvernul afgan, în cea mai mare parte a perioadei respective. Importanța majoră a reformei sistemice pentru realizarea de progrese în Afganistan constituie unul dintre motivele pentru care UE va fi în continuare promotorul principiilor TMAF, adaptând asistența la prioritățile guvernului afgan și utilizând, pentru a stimula reformele, ansamblul de pârghii în cadrul finanțării acordate de UE. De asemenea, strategia va fi o platformă pentru punerea în aplicare a Acordului de cooperare pentru parteneriat și dezvoltare, care va oferi cadrul juridic al angajamentului pe termen lung al UE, sub rezerva finalizării negocierilor și a semnării proiectului de acord de către administrația în exercițiu. Obiectivul strategic cuprinzător al UE aferent perioadei 2014-2016 va fi dezvoltarea instituțiilor din Afganistan, astfel încât acestea să poată avea reziliența necesară salvgardării progreselor înregistrate până în prezent și să ofere platforma instituirii unui stat afgan mai eficient și, în cele din urmă, sustenabil. Acest țel vizează patru obiective care se vor axa pe angajamentul UE în domeniile în care acesta poate aduce cea mai mare valoare adăugată și poate consolida valorile comune ale europenilor și afganilor, printre care se numără democrația, statul de drept și drepturile omului. Aceste obiective au fost concepute în așa fel încât să se poată consolida reciproc. De exemplu, o poliție civilă eficientă este în mod evident atât o componentă-cheie pentru existența statului de drept și respectarea drepturilor omului, cât și o componentă care depinde de acești factori. În toate domeniile strategiei UE în Afganistan, abordarea corupției și promovarea drepturilor femeilor vor constitui principalele componente ale angajamentului nostru. Obiectivele vizate vor fi următoarele: promovarea păcii, a stabilității și a securității în regiune, prin susținerea unui acord de pace cuprinzător, prin diminuarea amenințărilor legate de droguri și de criminalitatea organizată, precum și prin susținerea dezvoltării unui serviciu polițienesc civil profesionist și răspunzător; consolidarea democrației: o democrație funcțională trebuie să fie încorporată prin controlul democratic la nivel național, provincial și districtual, prin alegeri incluzive și transparente, precum și prin consolidarea capacităților în instituțiile-cheie în materie de guvernanță; încurajarea dezvoltării economice și umane, inclusiv crearea unui cadru economic transparent pentru încurajarea investițiilor, creșterea veniturilor, alocarea finanțărilor, consolidarea rezilienței și îmbunătățirea accesului la sănătate și la educație, inclusiv pentru cele mai vulnerabile segmente ale populației; promovarea statului de drept și respectarea drepturilor omului, în special drepturile femeilor și ale copiilor, prin sprijin acordat respectării drepturilor omului (printre care, în special, punerea în aplicare deplină a măsurilor juridice de protecție a drepturilor femeilor și fetelor), prin sprijin pentru o mai mare egalitate a tuturor cetățenilor în fața legii, precum și prin ajutor pentru dezvoltarea unui cadru cuprinzător de consolidare și reformare a sistemului judiciar. 3(a). Promovarea păcii, a stabilității și a securității Pentru a se realiza o securitate durabilă, este necesar să se ajungă la un acord de pace cuprinzător cu grupările insurgente, în așa fel încât să se obțină reducerea semnificativă a incidenței conflictelor și a violenței în țară. UE va căuta să promoveze un proces condus la nivelul statului afgan în vederea încheierii unui acord cuprinzător, care să fie însușit de poporul afgan; de asemenea, UE va oferi în mod oportun un răspuns menit să sprijine rezolvarea conflictului. Cooperarea regională poate avea un rol important în asigurarea stabilității, iar statele învecinate ar trebui să aibă un rol deplin în promovarea păcii și a stabilității. Între timp, capabilitățile Forțelor naționale afgane de securitate (ANSF) vor avea un rol vital în ceea ce privește ținerea sub control a mișcărilor insurgente și crearea condițiilor care să constituie fundamentele securității. Summitul de la Chicago din 2012 a stabilit o serie de angajamente din partea comunității internaționale de a sprijini capabilitățile ANSF. Totuși, această strategie a UE se axează exclusiv pe dezvoltarea unei poliții civile. UE va pune în aplicare angajamentele și instrumentele sale, după caz, urmărind: Obiective derivate: Ø să sprijine un proces de pace și de reconciliere incluziv, condus la nivelul statului afgan și însușit de poporul afgan, în vederea încheierii unui acord politic care să excludă orice act de violență, să dezavueze orice legătură cu terorismul și să respecte drepturile omului, în special drepturile femeilor; Ø să intensifice cooperarea politică și economică între Afganistan și vecinii lui; Ø să sprijine strategia pentru o soluție regională privind reintegrarea refugiaților afgani, în temeiul principiilor repatrierii voluntare și ale sustenabilității; Ø să consolideze eforturile la nivel național pentru creșterea calității și a sustenabilității poliției civile; Ø să consolideze eforturile regionale și afgane pentru diminuarea fenomenului criminalității organizate și a producerii, a traficului și a cererii de droguri. 3(b). Consolidarea democrației Integrarea unor politici funcționale va fi esențială pentru legitimitatea statului. Aceasta necesită o supraveghere democratică funcțională și separarea puterilor executive, legislative și judecătorești. Schimbările instituționale ar trebui să fie completate de o mass media diversă și independentă, de o societate civilă pluralistă și activă, precum și de o mai mare participare și reprezentare a femeilor la toate nivelurile funcției publice. Aceste măsuri vor contribui la asigurarea consolidării instituțiilor democratice, vor spori răspunderea statului față de cetățenii săi și va îmbunătăți furnizarea eficientă de servicii pentru cetățeni. UE va pune în aplicare angajamentele și instrumentele sale, după caz, în scopul de a se realiza: Obiective derivate: Ø o arhitectură și proceduri electorale temeinice; Ø alegeri parlamentare credibile în 2015, ale căror rezultate să fie acceptate pe scară largă de către populația afgană; Ø o mai mare răspundere a guvernului printr-un control parlamentar și printr-o supraveghere din partea unor organisme independente; Ø diminuarea fenomenului corupției și consolidarea răspunderii prin construirea capacităților de guvernanță descentralizată, cu accent pe îmbunătățirea furnizării de servicii și a administrării bugetului. 3(c). Încurajarea dezvoltării economice și umane Afganistanul trebuie să ia măsuri pentru eradicarea corupției în scopul de a spori încrederea populației în stat și pentru a spori încrederea investitorilor. Investițiile sustenabile și dezvoltarea atât a sectorului privat, cât și a economiei rurale vor avea un rol esențial în ceea ce privește atingerea nivelurilor de creștere necesare pentru crearea de locuri de muncă și creșterea venitului intern. Aceste obiective sunt necesare pentru diminuarea sărăciei, ameliorarea nivelului de trai, furnizarea serviciilor de bază - în special în domeniul sănătății și al educației -,precum și accelerarea dezvoltării sociale și umane, care se află în continuare mult sub standardele din regiune. UE va pune în aplicare angajamentele și instrumentele sale, după caz, pentru a sprijini guvernul să realizeze: Obiective derivate: Ø creșterea nivelului de dezvoltare umană, inclusiv pentru segmentele de populație cele mai vulnerabile, în special în domeniul educației și al sănătății; Ø îmbunătățirea gestionării finanțelor publice; Ø creșterea gradului de auto-sustenabilitate financiară a statului afgan, printr-o mai mare generare de venituri; Ø stimularea economiei rurale. 3(d). Promovarea statului de drept și a drepturilor omului Sunt încă multe de făcut pentru salvgardarea progreselor privind drepturile omului și pentru a se garanta punerea în aplicare deplină a dispozițiilor statutare. Crearea unui sistem de justiție funcțional și eficient va ocupa un rol fundamental în ceea ce privește atât respectarea drepturilor poporului afgan, în special ale femeilor și fetelor, cât și dezvoltarea statului de drept. Un stat de drept eficient va contribui la consolidarea răspunderii și la creșterea gradului de încredere al mediului de afaceri, dar acest lucru va necesita atingerea unui nivel semnificativ de dezvoltare instituțională. UE va pune în aplicare angajamentele și instrumentele sale, după caz, în scopul de a se realiza: Obiective derivate: Ø progresul în domeniul drepturilor omului, în special drepturile femeilor și ale copiilor; Ø sprijinirea tuturor componentelor sistemului de justiție oficial pentru ca acestea să coopereze mai eficient, într-un mod mai independent, mai eficace, mai puțin corupt și mai accesibil, în cadrul căruia să se asigure mai bine respectarea principiilor statului de drept; Ø susținere pentru a se pune capăt culturii impunității în cazul crimelor de război grave și al încălcării drepturilor omului; Ø menținerea dreptului la libertatea de întrunire și consolidarea dreptului la libertatea de exprimare. 4. Concluzie Poporul afgan însuși este cel care va fi responsabil, în mare parte, de reușita procesului de tranziție, care constituie baza pentru ca Afganistanul să înregistreze progrese în ceea ce privește îndeplinirea obiectivului său final, și anume auto-sustenabilitatea. Cu toate acestea, comunitatea internațională și-a exprimat în numeroase rânduri voința sa de a oferi asistență tehnică și financiară la niveluri de excepție pentru a ajuta statul afgan să valorifice progresele înregistrate până în prezent. Această strategie va avea drept rezultat o mai bună coordonare a intervențiilor UE și ale statelor membre în sprijinul poporului afgan și al principiilor afirmate, printre care creșterea gradului de aliniere la obiectivele guvernului afgan și stimularea reformelor esențiale. Strategia va oferi cadrul cuprinzător al unui plan indicativ de punere în aplicare, care va prevedea repartizarea planificată a sarcinilor între instrumentele UE și intervențiile statelor membre. Chiar dacă este necesar ca obiectivele strategice să fie suficient de solide pentru a valorifica majoritatea scenariilor posibile în Afganistan, planul de punere în aplicare și, în special, ritmul punerii în aplicare vor depinde în foarte mare măsură de contextul de securitate. [1] De asemenea, Consiliul a declarat că „UE își va concentra eforturile asupra acelor domenii în care va aduce maximum de valoare adăugată. Obiectivele-cheie ar trebui să fie promovarea păcii, stabilității și securității în Afganistan și în regiune, consolidarea democrației, încurajarea dezvoltării economice și umane, inclusiv îmbunătățirea în continuare a accesului la sănătate și la educație, precum și promovarea statului de drept și a respectării drepturilor omului, în special a drepturilor femeilor și tinerelor. Strategia ar trebui să țină seama de dimensiunea regională și să mențină flexibilitatea necesară pentru a oferi un răspuns adecvat la schimbările potențiale din Afganistan.” [2] Acest lucru este valabil atât global, cât și în legătură cu o serie de donatori individuali, inclusiv UE, Germania, Italia, Suedia, Danemarca și Țările de Jos.